วันนี้ได้มีโอกาสไปรับประทานบุฟเฟต์มื้อกลางวันที่ห้องอาหาร Gold Teak ที่โรงแรม Twin Tower  วิธีการเดินทาง ถ้ามาจากถนนพระราม 1 ผ่านหน้าสนามศุภชลาศัย ตรงและผ่านแยกเจริญผล จากนั้นจะพบแยกที่ 2 อุรุพงษ์ตัดใหม่ (สังเกตโดยง่าย มีทางด่วนพาดผ่านสี่แยก) ให้เลี้ยวซ้ายลอดใต้ทางด่วน วิ่งตรงมาประมาณ 200 เมตร โรงแรมจะอยู่ทางด้านขวามือสามารถเลี้ยวขวาเขาโรงแรมได้เลย หรือ ถ้ามาจากถนนพระราม 4 (หัวลำโพง) วิ่งตรงมาทางสามย่านจะพบสี่แยกแรกชื่อสี่แยกมหานคร (สังเกตง่าย ๆ มีทางด่วนพาดผ่านสี่แยก) ให้เลี้ยวซ้ายเข้าถนนพระราม 6 ตัดใหม่ (จารุเมือง) และวิ่งตรงขนานทางด่วนมาประมาณ 800 เมตร โรงแรมจะอยู่ทางด้านซ้ายมือติดถนนใหญ่ สามารถเลี้ยวซายเข้าโรงแรมได้

ร้านอาหาร Gold Teak ตั้งอยู่ชั้น 1 เป็นบุฟเฟต์มื้อกลางวันราคาอยู่ที่คนละ 430 บาท  เป็นบุฟเฟต์อาหารนานาชาติ  มีทั้งอาหารไทย อาหารฝรั่ง อาหารญี่ปุ่น โดยจัดมาในรูปแบบ portion เล็ก ๆ  ในถ้วย แก้วขนาดเล็ก ๆ แบบพอดีคำ ดูเก๋ดี  แถมมีข้อดีทำให้เราได้มีโอกาสชิมอาหารได้หลากหลายมากขึ้น  นอกจากนี้ยังมีซุ้มอาหารจานเดียว อย่าง ข้าวมันไก่  บะหมี่เกี๊ยวหมูแดง ก๋วยเตี๋ยวเนื้อให้ทานด้วย

โซนขนมปัง มีขนมปังหลายแบบให้เลือก ขนมปังกระเทียมอบกรอบ โรยด้วยชีส กระเทียม และเนย อบกรอบดี  ให้ 3 ดาว ขาไก่แท่งยาวรสจืด ๆ   กรอบด้านนอกและนุ่มด้านในหน่อย ๆ  พอทานได้

ยำไก่ทอด โรยด้วยตะไคร้หั่นฝอย น้ำยำรสจัดดี รองด้วยกะหล่ำปลีหั่นฝอย ตัวไก่ทอดไม่กรอบเท่าไร อาจเพราะยำไว้นานแล้ว ให้ 3 ดาว

ยำวุ้นเส้นทะเล มีเส้นวุ้นเส้นลวกมาออกแข็งนิดนึง น้ำยำรสจัด เสร์ฟพร้อมกุ้งใสและปลาหมึก เคี้ยวเด้งดึ๋งดี ให้ 3 ดาว
อาหารญี่ปุ่นพวก sushi คนข้าง ๆ บอกว่าข้าวออกแข็งซะหน่อย รสออกจืด ๆ ไม่ค่อยหอม เมนูนี้ให้ 3 ดาว

โซนสลัด ลองทำซีซาร์สลัด สลัดผักสดดี น้ำซีซาร์สลัดพอใช้ได้  โรยด้วยเบคอนกรอบทอดมาได้กรอบอร่อยดี เพิ่มความหอมของชีส และขนมปังกรอบส่วนตัวว่าขนมปังกรอบไม่ค่อยกรอบเคี้ยวแล้วหนึบ ๆ หน่อย ๆ อาจเพราะตั้งไว้นาน  ให้ 3 ดาว

ลองมาทานซุ้มบะหมี่เกี๊ยวหมูแดงบ้าง ลองสั่งเกี๋ยวน้ำหมูแดงมา น้ำซุปซดแล้วคล่องคอดี อาจต้องเติมพริกไทยและปรุงรสเพิ่มนิดหน่อย เพื่อเพิ่มรสชาติ ตัวเกี๊ยวไส้หมูสับหอมกลิ่นซีอิ๋ว รสออกเค็มหอมอร่อยใช้ได้ หมูแดงหั่นหนา โดยรวมให้ 3 ดาว

ปิดท้ายด้วยโซนของหวานมีทั้งขนมไทย เฉาก๊วย เค้กต่าง ๆ เบเกอร์รี่ และผลไม้  ถั่วกวนหอมอร่อยดี ตะโก้หน้ากะทิไส้แห้วรสไม่หวานมันหอมกลิ่นกะทิอร่อยดี บราวนี่ชอคโกแลตสอดไส้ถั่วเคี้ยวแล้วเพลิน  ให้ 3 ดาว  เยลลี่รสส้มกลิ่นหอมน้ำส้มเหนียวหนึบดีให้ 4 ดาว ผลไม้หั่นมาเรียงสวยงามในแก้วใสทรงสูงดูแปลกตาดี คัสตารด์เค้กหอมหวาน

โดยรวมถือว่าอาหารโอเคพอใช้ได้ แต่ไมได้โดดเด่นอะไรมาก แต่เทียบกับราคาก็ถือว่าระดับปานกลางไม่สูงมากเมื่อเทียบกับบุฟเฟต์นานาชาติของโรงแรมอื่น ๆ